tartuNLP/wikipedia-smugri-20251201 huggingface dataset:
Grumman F-11 Tiger

Grumman F-11 Tiger on US Navy lennukikandajtele loodud üheistmeline noolja tiivaga ülehelikiiruseline reaktiiv-hävituslennuk. Aastatel 1954–1959 ehitas Grumman Aircraft Corporation kokku 200 F-11 Tiger lennukit.
Lennuki arendamine ja konstruktsioon.
F-11 hakati arendama 1952. aastal, kui Grumman otsustas moderniseerida F9F-6/7 Cougari lennukit ja muuta selle õhutakistus väiksemakset (lennuki kere kujus rakendati aerodünaamika pindalaseadust) nii, et oleks võimalik sama võimsa mootoriga saavutada ka ülehelikiirus horisontaallennul. 1953. aastal hakkas uue lennuki projekt USA mereväge huvitama. Algselt katsetati mootorit, millel ei olnud järelpõlemiskambrit, sellise mootoriga arendas lennuk peaaegu helikiiruse. Kui võeti kasutusele Wright J65 järelpõlemikambriga mootor, sai Tigerist teine USA sõjalennuk, mis lendas ülehelikiirusel. Lennukikandjal USS Forrestal alustati F-11 katsetusi 4. aprillil 1956. aastal, mil esimene F11F-1 Tiger maandus ja tõusis jälle lendu.  
1956. aasta intsident.
21. septembril 1956. aastal lendas Grummani katselendur Long Islandi kohal. Ta suunas lennuki pikeesse ja tulistas lühikese 4 sekundit kestnud valangu pardarelvast Colt Mk 12 tühja kohta merel. Seejärel suurendas ta lennuki pikeerimisnurka ja käivitas J65 mootori järelpõlemisrežiimile. Umbes minut hiljem purunes lennuki kabiini esiklaas ja mootorist kostis veidraid helisid. Esialgu arvati, et lennuk sattus linnuparve, kuid hilisemal järelvaatlusel selgus, et lennuk oli lennanud iseenda automaatkahuritest valangutega tulistatud mürskudele järgi. 
Sõjaväeline kasutus.
Tiger lennukeid käitas USA merevägi. Lennuki kasutusiga US-Navys piirdus kõigest 4 aastaga, kuna see jäi lennuomadustelt alla uuemale lennukile Vought F-8 Crusader. F-11 mootor J65 ei olnud vastupidav. Peatselt tühistas USA merevägi kõik selle lennuki tellimused ja Tigerid võeti lennukikandjatelt maha. 1961. aastal anti need treeninglendudeks erinevatesse sõjaväebaasidesse. Kuigi lennuki kasutusaeg jäi mereväes lühikeseks, lendas USA Blue Angelsi lennuakrobaatika rühm nendega demonstratiivlendudel kuni 1968. aastani. 
Modifikatsioonid.
Lennukid: 
YF9F-9 - Algne nimetus
Y11F-1 - Üheistmeline versioon USA mereväele, hilisem nimetus oli F-11A. Ehitati 199 lennukit. Lisatellimus 231 lennukile tühistati hiljem.
F11F-1P - Mereväe luurelennuk, mida telliti esialgu 85, kuid tellimus tühistati.
F11F-1F Super-Tiger - F11F-1, millele oli paigaldatud J79-GE-3A mootor. Ehitati kaks lennukit.
F11F-1T - Kaheistmeline treeningversioon, jäi ainult paberile.
Tehnilised andmed.
Andmed 
Meeskonnaliikmete arv: 1
Pikkus: 14,3 m 
Tiivaulatus: 9,6 m
Kõrgus: 4 m
Tiiva pindala: 23 m2
Tühimass: 6277 kg
Lennukaal: 9561 kg
Maksimaalne kaal õhkutõusul: 10 663 kg 
Kütusepaagi maht: 568 liitrit (150 gallonit) 
Mootor: 1 × Wright J65-W-18, Tõukejõud 32,9 kN, järelpõlemisel 46,7kN 
Sooritusvõime.
Reisikiirus: 929 km/h
Suurim kiirus: 1169 km/h (M=1,1 11 000 meetri kõrgusel)
Lennuulatus: 2050 km 
Praktiline lennulagi: 15 000 m
Tõusukiirus: 83 m/s 
Võimsuse ja massi suhe: 0,50
Relvastus.
Automaatkahurid: 4 x 20 mm, Colt Mk 12
Neli tiivaalust lasti riputuspunkti.
Mittelgebirge

 
Keskkõrgustik (saksa: "die Mittelgebirge") on üks kolmest suurest Saksamaa looduslikust piirkonnast ja hõlmab enamuse riigi territooriumist. Põhja poole jääb Põhja-Saksa madalik või Põhja-Saksa tasandik; lõuna poole Alpid ja Baieri Eel-Alpid.
Moodustumine.
Saksa Keskkõrgustik, nagu ka Skandinaavia ja Briti mäestikud ning Uural, kuulub vanimate Euroopa mägede hulka, isegi kui nende tänapäevane väljanägemine on tekkinud alles suhteliselt hiljuti. Karboni ajastul, s.o. umbes 350 miljonit aastat tagasi, moodustusid Kesk-Euroopas tektooniliste laamade kokkupõrkest põhjustatud tõusu tõttu Hertsüünia mäestikud. Kohe pärast nende moodustumist algas Permi ajastu eksogeensete protsesside mõjul mägede erosioon. Triiase ajastul, mis algas umbes 225 miljonit aastat tagasi, oli praegune Kesk-Euroopa mõnikord merepinnast kõrgemal ja vahel ka allpool. Selle tulemusel on Keskkõrgustikul mitmesuguseid settekivimite kihte: enamikul juhtudel on uus punane liivakivi ladestunud maapealse kivimi kihina ning "keuper" ja "muschelkalk" mereliste settekihtidena. Juura ajastul tekkis peamiselt lubjakivi, samas kriidiajastul ladestus peamiselt kriiti.
Kainosoikumi ajastu algusega umbes 70 miljonit aastat tagasi muutus Hertsüünia mäestike erosiooniprotsess. Tertsiaari ajastul toimus alpiline mäeteke, mille käigus deformeerisid tugevad jõud Hertsüünia mägede jalameid. Kuna need kivimid olid juba kurrutatud, viis edasine pinge pragude ja murdudeni, mis omakorda tekitasid pangasmäestikke. Need pangad tõsteti hiljem üles (moodustades ülanguid nagu Harz) või lasti alla (läbiv rike või alang, nagu Ülem-Reini org) või tõuge teineteise peale (kallutatud pangasmäestikud nagu Maagimäestik). Seega on Saksa Keskkõrgustikul mitmesuguseid vorme, mille põhjuseks on ka sette erosioon mesosoikumist (triias, juura ja kriit). Mõnes levialas on setted suhteliselt hästi säilinud, teistes on need täielikult ära viidud. Määravaks on eksogeensete protsesside geograafiline asukoht ja sellega seotud intensiivsus.
Kõige olulisemad mäestikud.
Järgnevalt on loetletud üle 300 m kõrgused mäed ja künkad, mida tavaliselt peetakse Keskkõrgustiku osaks. Paljud kõrgustikud kattuvad. Mäestikud on loetletud kõrguse kasvavas järjekorras.
Bisera Turković

Bisera Turković (sündinud 8. detsembril 1954 Sisakis) on Bosnia ja Hertsegoviina diplomaat ja poliitik. Ta oli 23. detsembrist 2019 kuni 25. jaanuarini 2023 Bosnia ja Hertsegoviina välisminister.
Ta lõpetas 1979. aastal Sarajevo ülikooli õigusteaduse erialal. 1987. aastal lõpetas ta Melbourne'is La Trobe Ülikooli kriminalistika erialal ja 1995. aastal sai ta doktorikraadi rahvusvaheliste suhete ala California Miramari Ülikoolist San Diegos.
Aastatel 1979–1980 töötas ta juristina pangas. Aastatel 1980–1981 töötas ta õpetajana erakoolis, 1981–1984 Sarajevos ehitusettevõttes Integral. Seejärel asus ta Austraaliasse. Aastatel 1985–1991 töötas ta õppejõuna Melbourne'i Kuninglikus Tehnoloogiaülikoolis; lisaks töötas ta aastal 1990 külalisõppejõuna Kuala Lumpuris Rahvusvahelises Malaisia Islami Ülikoolis. 1991. aastal pöördus ta tagasi Jugoslaaviasse. Aastatel 1991–1992 töötas ta toimetajana Hayat TV-s. Aastatel 1994–1996 töötas ta õppejõuna Kesk-Euroopa Ülikoolis Budapestis.
Ta oli esimene määratud Bosnia ja Hertsegoviina suursaadik. Aastatel 1993–1994 oli ta Bosnia ja Hertsegoviina suursaadik Horvaatias, aastatel 1994–1996 Ungaris. Aastatel 1996–2000 ja 2004–2005 oli ta suursaadik OSCE, ÜRO ja teiste rahvusvaheliste organisatsioonide juures Viinis. Aastatel 2005–2009 oli ta suursaadik USA-s (ning mitteresidentse suursaadikuna Mehhikos ja Brasiilias). Aastatel 2012–2015 oli ta suursaadik Belgias ja Luksemburgis. Aastatel 2015–2018 oli ta eriülesannetega suursaadik. Aastatel 2018–2019 oli ta suursaadik Kataris. Enamikus maades pidas ta ka loenguid kohalikes ülikoolides.
Isiklikku.
Bisera Turković on lahutatud ning on kolme lapse ema.
Bienemann von Bienenstamm

Bienemann von Bienenstamm ja Bienemann, tänapäeval ka "Bienenstamm" on Liibavist pärit kaupmehe- ja aadlisuguvõsa. Tänapäeval elavad suguvõsaliikmed Saksamaal ja Hongkongis.
Piirideta Ajakirjanikud

Piirideta Ajakirjanikud (prantsuse keeles "Reporters sans frontières" (RSF), inglise keeles "Reporters Without Borders") on 1985. aastal infovabaduse kaitseks moodustatud rahvusvaheline valitsusväline mittetulundusühendus.
Organisatsioon koostab ja avaldab igal aastal ajakirjandusvabaduse indeksit.
Auhinnad.
Piirideta Ajakirjanikud annavad välja ajakirjandusvabaduse auhinda, mille laureaadid on järgmised:
Teplodar

Teplodar (ukraina Теплодар) on oblastilise alluvusega linn Ukrainas Odessa oblastis. Linn asub 31 km Odessast lääne pool.
Linna ehitati 1979–1986 rajatava Odessa tuumaelektrijaama töötajate jaoks. Pärast Tšornobõli avariid peatati nii elektrijaama kui ka linna ehitus.
Teplodar sai linnaks 1997. aastal.
Elanikest on 68,5% ukrainlased ja 25,7% venelased.
Boeing B-17 Flying Fortress

Boeing B-17 Flying Fortress (eesti keeles 'lendav kindlus') on firma Boeing neljamootoriline, alltiivaline, täismetallkonstruktsiooniga pommituslennuk, mida kasutati peamiselt teises maailmasõjas Euroopas Saksamaa pommitamisel. Lennuki esmalend toimus 1935. aastal. B-17 osutus üheks arvukamalt ehitatud lennukiks teises maailmasõjas B-24 Liberatori ja Junkers Ju-88 järel.
Ajalugu.
1934. aastal esitas Ameerika Ühendriikide õhuvägi tellimuse uuemate tehniliste näitajatega neljamootorilisele lennukile, seetõttu asus Boeingu firma sellega tegelema. Tellimuse saanud Boeing hakkas nõutud lennukeid väikese seeriana ehitama 1937. aastal. Esimesed lennuki versioonid olid küllaltki kaitsetud hävituslennukite rünnakute vastu. Seetõttu relvastati järgmised lennukid kuulipildujatega, mis asetsesid lennuki kere peal, sabas ja kere all. Lennukeid kasutati algul pommitamiseks päevasel ajal. Selleks, et vältida õhutõrjekahurite tõkketuld, lendasid pommitajad kahurite laskeulatusest kõrgemal. Turboülelaadimisega mootorid andsid B-17-le võime lennata kõrgel. 
Kokku ehitati 12 731 lennukit, millest 4735 hävis sõjas. Tänaseks on alles 47 lennukit, millest 9 on lennuvõimelised. 40 lennukit paikneb Ameerika Ühendriikides ning 7 mujal maailmas.
Tehnilised andmed.
 "Andmed võetud: World War 2 In Review No. 23: Boeing B-17 Flying Fortress"
Üksindus

Üksindus on eraldatuse või isolatsiooni seisund, mida iseloomustab kontakti puudumine teiste inimestega. See võib tuleneda halbadest suhetest, lähedaste kaotusest, teadlikust otsusest, nakkushaigustest, psüühikahäiretest, neuroloogilistest häiretest, töötamise asjaoludest või olukorrast (näiteks merehädaline).
Lühiajalist üksindust hinnatakse sageli väärtusliku ajana, mil inimene võib töötada, mõelda või puhata, ilma et keegi teda häiriks. Üksindust võidakse soovida privaatsuse huvides.
Olenemata sarnasustest tehakse vahet üksindusel ja üksildusel. Sõna "üksindus" tähistab olekut, kus inimene on füüsiliselt üksinda ja see võib teha teda nii rõõmsaks kui kurvaks. Üksilduse puhul ei pea inimene tingimata üksinda olema, kuid ta tunneb end üksikuna ja see on pigem negatiivne emotsioon.
Töö (sotsiaal-majanduslik)

Töö, tööhõive, töökoht või amet, on isiku roll ühiskonnas. Täpsemalt öeldes on töö sageli korrapärane tegevus, mida sageli teostatakse tasu eest ("elatise teenimiseks"). Paljudel inimestel on mitu tööd (näiteks: lapsevanem, koduperenaine/-mees ja töötaja). Inimene saab tööd alustada, saades töötajaks, vabatahtlikuks, asutades ettevõtte või saades lapsevanemaks. Töö kestus varieerub ajutisest (näiteks paaritunnised tööd) kuni kogu eluni (näiteks kohtunikud).
Tegevus, mis nõuab inimese vaimset või füüsilist pingutust, on töö. Kui inimest koolitatakse teatud tüüpi tööks, siis omandab ta elukutse. Töö on karjääri alustala. Karjäär võib lõppeda seoses pensionile jäämisega, tagasiastumisega, koondamisega või töölt lahkumisega.
Inimeste tööd.
 inimesi veedab igal nädalal palgatööl nelikümmend või enam tundi. Eranditeks on lapsed, pensionärid ja puuetega inimesed; Nendes rühmades töötavad paljud osalise tööajaga, vabatahtlikult või . Alates 5. eluaastast on enamiku laste peamine roll ühiskonnas (ja seega ka nende "töö") olemine ja õppimine.
Mari Möldre nimeline preemia

Mari Möldre nimeline preemia antakse üle Külateatrite festivalil ühele silmapaistvale eesti harrastusnäitlejale. 
Preemia algatas 2008. aastal Tabivere vallavalitsus ja -volikogu koos Tabivere rahvamaja ja harrastusteatriga. Preemiale Mari Möldre nime andmine on igati põhjendatud – rahva hulgas väga armastatud näitleja oli pärit Tabivere lähedalt Tormi külast. Tabiveres toimus 2001. aastal ka I Külateatrite festival.
Pärast Eesti omavalitsuste haldusreformi 2017. aastal paneb preemiaraha välja Tartu vald.
Rahalise preemiaga koos kingitakse laureaadile ka metallist teatrimask.
Vassili Utkin

Vassili Vjatšeslavovitš Utkin (vene keeles Василий Вячеславович Уткин; 6. märts 1972 Balašihha – 19. märts 2024 Moskva) oli vene ajakirjanik, telekommentaator ja raadiosaatejuht. 
Utkin sündis füüsiku ja arsti perekonnas. Õppis neli aastat Lenini-nimelise Moskva Riikliku Pedagoogilise Ülikooli filoloogiateaduskonnas. 
1992. aastast töötas ta televisioonis. Aastatel 1992–1993 oli ta Kesktelevisiooni populaarse telesaate "Vzgljad" korrespondent, 1993–1994 telekanali NTV uudistesaate kaastööline ning 1994–1999, 2000–2001 ja 2004–2006 NTV telekanalil näidatava iganädalase telesaate "Futbolnõi klub" saatejuht. 
Aastatel 2010–2014 juhtis Utkin raadiojaamas Ehho Moskvõ koos Anton Orehhiga õhtusaadet "Russki bombardir" ja oli 2008–2018 hommikusaate "Utrennõi razvorot" üks saatejuhtidest. Aastatel 2010–2015 oli ta meediakontserni NTV Pljuss spordikanalite peatoimetaja. 
2018. aastal lõi Utkin YouTube'is oma kanali, millel oli 2020. aasta mai seisuga 520 000 tellijat. 
Teda peeti oma ajastu kõige andekamaks ja tuntumaks Venemaa jalgpallikommentaatoriks. 
Utkin on kirjutanud kaks jalgpalliteemalist raamatut (mõlemad ilmusid 2008. aastal) ja mänginud mitmes mängufilmis. Komöödiafilmides "Den võborov" (2007) ja "Den võborov 2" (2016) kehastas ta kubernerikandidaati. 
Ta suri 52-aastaselt Moskvas. 19. märtsil 2024 viidi Utkin Moskva Pirogovi haigla kardioloogiaosakonda. Tal diagnoositi äge veresoonte puudulikkus ning ta ühendati hingamisaparaadiga, kuid elustamisvõtted ei andnud tulemusi. Esialgne surmapõhjus on kopsuemboolia.
Kevin Barry

Kevin Michael Joseph Barry (sündinud 10. oktoobril 1959 Christchurchis) on Uus-Meremaa endine poksija. 
Ta sai poolraskekaalus (kuni 81 kg) 1984. aasta Los Angelese olümpiamängude poksivõistlustel hõbemedali.
Tema hõbemedali saamislugu oli ebaharilik, sest teises poolfinaalis diskvalifitseeriti tema vastane Evander Holyfield (USA) kohtuniku käsu eiramise pärast ning Barry kuulutati selle kohtumise võitjaks. Kuna Holyfield oli just enne seda löönud Barry nokauti, ei saanud Barry arstlike nõuete tõttu osaleda finaalis ning Barry andis loobumisvõidu Anton Josipovićile (Jugoslaavia). 
Hilisemal videoülevaatusel on leitud, et Holyfield ei eksinud ringis määruste vastu. On oletatud, et selle poolfinaali jugoslaavlasest ringikohtunik tegutses meelega Holyfieldi kahjuks, et saada finaali oma kaasmaalase vastu arvatavalt nõrgem võistleja.
Poksitreeneri- ja tegelasena.
Barry on alates 1990. aastast töötanud poksitreenerina, muuhulgas on ta olnud kuni 2003. aastani Uus-Meremaa elukutselise poksija David Tua treener.
Ta on olnud tegev Uus-Meremaa harrastuspoksiliidu juures ning poksikommentaatori ja -eksperdina erinevates meediumites.
Aleksandr Pljuštšev

Aleksandr Vladimirovitš Pljuštšev (vene keeles Александр Владимирович Плющев; sündinud 16. septembril 1972 Moskvas) on vene ajakirjanik ja raadiosaatejuht. 
Pljuštsev on õppinud Mendelejevi-nimelise Venemaa Keemiatehnoloogia Ülikooli silikaatide keemiatehnoloogia teaduskonnas. Ülikoolipäevil tegi kaastööd ülikooli ajalehele. 
Veebruaris 1994 asus tööle raadiojaama Ehho Moskvõ saatejuhina. Aastatel 1997–1999 oli telekanali NTV uudistesaate toimetaja ja 2006–2011 telekanali Rossija 24 saatejuht. Ta on olnud ajalehe Vedomosti kolumnist (1999–2009). 2008. aastast töötab taas raadiojaama Ehho Moskvõ saatejuhina. 
Pljuštšev oli 2010. aastal Runeti preemia ja 2019. aastal Wikimedia RU Vikipreemia kätteandmise tseremoonia juht.
Ta on mänginud kõrvalosa mitmes mängufilmis. 2007. aastal ilmus tema raamat "Полный Плющев. Интернет на каждый день".
Anton Orehh

Anton Orehh (vene keeles Антон Орехъ; sünninimi Андрей Леонидович Кравченко "Andrei Leonidovitš Kravtšenko"; sündinud 14. mail 1972 Moskvas) on vene raadioajakirjanik. 
Orehh sündis ajalehetoimetaja, hilisema riigitegelase Leonid Kravtšenko perekonnas. 
1994. aastal lõpetas ta Lomonossovi-nimelise Moskva Riikliku Ülikooli žurnalistikateaduskonna. 
Alates 1992. aastast töötab Orehh raadiojaamas Ehho Moskvõ saatejuhina. Aastatel 2010–2014 juhtis Orehh koos Vassili Utkiniga raadiosaadet "Russki bombardir".
Lennundusfraseoloogia

Lennundusfraseoloogia on üheselt mõistetavatest fraasidest, tehnilisest slängist ja spetsiifilistest hääldusreeglitest koosnev piiratud ingliskeelne sõnavara. See lihtsustab lennujuhtide ja pilootide vahelist suhtlust ning võimaldab erineva keelelise ja dialektilise taustaga inimestel üheselt arusaadavat suhtlust. Eestis kasutusel olev fraseoloogia on kehtestatud lennundusseadusest tuleneva lennunduse raadioside reeglite määruse alusel ja see lähtub Rahvusvahelise Tsiviillennunduse Organisatsiooni (ICAO) standarditest.
Ühtse fraseoloogia tähtsus.
Lennunduses on suhtlusvead suur ohuallikas. Seetõttu on lennundusohutuse tagamiseks esmatähtis selge ja ühemõtteline suhtlussõnavara pilootide ja lennujuhtide vahel. Ühemõtteline sõnavara on eriti oluline tiheda lennundusliiklusega sektorites, kus raadiosagedusi kasutatakse pidevalt. Kuigi enamikule tavalistest olukordadest on olemas standardsed fraasid, ei ole siiski võimalik katta kõiki tekkivatest situatsioonidest. Raadioside kasutajad peavad vajadusel olema valmis kasutama üldkeelelisi väljendeid, et edastada informatsiooni. Sealjuures tuleb järgida üheselt mõistetavuse ja selguse põhimõtet.
Lennundusraadioside Eestis.
Lennunduses kasutatavatel sagedustel peab isikul olema raadioside pidamiseks kehtiv lennunduse raadioside luba. Raadiosidet tohib pidada ainult loas toodud keeleoskusmärkide kohaselt, mille omandamiseks on isik sooritanud lennunduse raadioside eksami. Raadioside kvalifikatsioonieksam koosneb kahest osast: raadiotehnika eksam ja raadioside fraseoloogia eksam. Eksami positiivse tulemuse korral annab Lennuamet taotlejale välja raadioside loa.
Eesaed

Eesaed on maja ees asuv ala, mis on tihti ühest küljest piiratud tänavaga. See on nii ühenduslüliks kui ka eraldavaks alaks maja ja seda ümbritseva ala vahel, mis teeb eesaiast eraomandis oleva avalikult kogetava ruumi.
Tunnusjooned.
Eesaia peamiseks eesmärgiks on rõhutada maja stiili ja luua külalistele saabumisel meeldejääv mulje. Eesaed võib olla nii avatud ja hoonet rõhutav kui ka privaatne. Eesaia kujundamisel keskendutakse neljale peamisele osale: ala ehituslik seisund, külaliste tervitav vastuvõtmine, vaated majale ja eesaia eraldamine tänavamürast. 
Tüüpilisteks eesaia kujunduselementideks on sillutatud kõnnitee, sissesõidutee autodele, muruplats, lillepeenrad, madalad põõsad. Tihti on sinna taimestikule lisaks pandud ka aiapäkapikke ja dekoratiivseid loomakujusid. Tänavast eraldab eesaeda tavaliselt metallist või puidust aed või hekk.
Ajalugu.
Eesaia ajalugu ulatub aastasse 1860, mil hakati maja ümbritsevale alale rohkem tähelepanu pöörama. Algselt oli esiplaanil eesaed, kuid hiljem hakati ka maja taga olevat aeda kujundama. Tekkis tervikaed. Seda ümbritses tugev puidust aed, keskel oli värav, mis viis maja välisukse juurde. Varem pandi aias rohkem rõhku ravimtaimedele ja köögiviljadele. Need istutati täpselt köögiukse ette, et taimed oleksid kergesti kättesaadavad. 
Stiilid.
Vabakujuline ehk muruaed.
Aed, kus domineerib suur ja avar murupind, esineb ka üksikuid puid, põõsaid ja vabakujulisi lillepeenraid.
Modernne aed ehk kiviaed.
Aed, kus on kasutatud rohkelt kivist materjale disainielementide jaoks ja võimalikult sarnaseid taimeliike.
Regulaaraed.
Aed, kus kasutatakse geomeetrilist ülesehitust erinevate aiaehitiste, treppide, purskkaevude ja hekkide abil.
Merefa

Merefa (ukraina Мерефа) on linn Ukrainas Harkivi oblastis, Harkivi rajoonis. Merefa asub Harkivi kesklinnast umbes 23 km edelas.
Asula on rajatud 1595. aastal. Alevi staatuse sai Merefta 1765. aastal ja linnaõigused 1928. aastal.
Ukraina 2001. aasta rahvaloenduse andmetel oli Merefa elanikest ukrainlasi 85,20%, venelasi 12,65%, mustlasi 0,62%, valgevenelasi 0,25%, armeenlasi 0,20%, grusiine 0,14%, tatarlasi 0,10% ja asereid 0,06%.
II liiga 2020

II liiga 2020 oli Eesti jalgpalli tugevuselt neljanda liiga II liiga 2020. aasta hooaeg, mis jagunes kahte tsooni - ida/põhi ja lõuna/lääs. 
Hooaeg pidanuks algama 28. märtsil 2020, kuid mängud lükati koroonapandeemia tõttu edasi.
II liiga ida/põhi.
II liiga ida/põhi üleminekumängud.
Hooaja lõpus osalevad II liiga ida/põhi 12. koht ja III liiga ida ning põhja tsoonide 2. kohad üleminekumängudel, mille võitja mängib järgmisel hooajal II liigas ning kaotajad III liigas. Kõigepealt mängivad omavahel III liiga ida ning põhja tsoonide 2. ning seejärel mängib nende mängude võitja II liiga ida/põhi 12. kohaga.
II liiga lõuna/lääs.
II liiga lõuna/lääs üleminekumängud.
Hooaja lõpus osalevad II liiga lõuna/lääs 12. koht ja III liiga lõuna ning lääne tsoonide 2. kohad üleminekumängudel, mille võitja mängib järgmisel hooajal II liigas ning kaotajad III liigas. Kõigepealt mängivad omavahel III liiga lõuna ning lääne tsoonide 2. ning seejärel mängib nende mängude võitja II liiga lõuna/lääs 12. kohaga.
Lepiku mõis (Kadrina)

Lepiku mõis (saksa keeles "Leppiku") oli Kolu mõisa karjamõis Kadrina kihelkonnas Virumaal, tänapäeval jääb kunagine mõisasüda Lääne-Virumaale Kadrina valda Vaiatu küla territooriumile.
Loksu mõis

Loksu mõis (saksa keeles "Lokso") oli Saksi mõisa karjamõis Kadrina kihelkonnas Virumaal., tänapäeva Loksu küla lähedal Tapa vallas Lääne-Virumaal.
III liiga 2020

III liiga 2020 oli Eesti jalgpalli tugevuselt viienda liiga, III liiga 2020. aasta hooaeg, mis jagunes nelja tsooni – ida, põhi, lõuna ja lääs.
Muike mõis

Muike mõis (saksa keeles "Muik") oli Palmse mõisa karjamõis Kadrina kihelkonnas Virumaal., tänapäeva Muike küla lähedal Haljala vallas Lääne-Virumaal.
Mõndavere mõis

Mõndavere mõis (saksa keeles "Möndafer, Moendafer") oli Tõdva-Kõnnu mõisa karjamõis Kadrina kihelkonnas Virumaal, tänapäeva Mõndavere küla lähedal Kadrina vallas Lääne-Virumaal.
Pakitu mõis

Pakitu (saksa keeles "Packit") oli eramõis Kadrina kihelkonnas Virumaal., tänapäeva Põima küla lähedal Kadrina vallas Lääne-Virumaal.
Oonurme mõis (Kadrina)

Oonurme mõis (saksa keeles "Onorm") oli Tõdva-Kõnnu mõisa karjamõis Kadrina kihelkonnas Virumaal., tänapäeva Mõndavere küla lähedal Kadrina vallas Lääne-Virumaal.
Pressi mõis

Pressi mõis, ka Pressimäe mõis (saksa keeles "Pressi") oli Vatku mõisa karjamõis Kadrina kihelkonnas Virumaal., tänapäeva Viitna küla lähedal Kadrina vallas Lääne-Virumaal.
Sinnepali mõis

Sinnepali (saksa keeles "Sinnipal") oli Pala mõisa karjamõis Kadrina kihelkonnas Virumaal..
Harilik kaksikkannus

Harilik kaksikkannus ("Diascia barberae") on mailaseliste sugukonda ja kaksikkannuste perekonda kuuluv õistaimeliik. 
Taime nimetus pärineb vanakreeka keelest: δίς ("dís" – 'topelt') ja ἀσκός ("askós" – 'kott'). Nimi tuleneb sellest, et taimel on alumise huule tagaküljel kaks kannust. 
Ta on osaliselt püstiste ja osaliselt rippuvate vartega üheaastane taim, mis haruneb rohkesti. Lehed on väikesed, ovaalse kujuga ja tumerohelised. Õie värvus on varieeruv: roosa, punane, oranž ja lillakas. Taime kõrgus 15–30 cm laius 23–30 cm, õitseb juulist külmadeni. Taim pärineb Lõuna-Aafrikast.
Kasvutingimused.
Taimele on soodsaks tingimuseks pikad päevad ehk tegemist on pikapäevataimega. Vajab päikselist ja sooja kasvukohta ning viljakat, kuid samas vett hästi läbilaskvat pinnast. Mulla pH peaks jääma vahemikku 6,0–6,5. Vajab kasvuperioodil regulaarset kastmist. Sobib kasvatamiseks lillepeenardes, lillekastides ja amplites nii üksikult kui ka kõrvuti teiste suvelilledega. Vihmasel ja külmal suvel võib õitsemine olla pigem tagasihoidlik.
Paljundamine.
Paljundatakse nii seemnete kui ka pistikutega. Seemned võib külvata otse aeda 1–2 nädalat enne viimast külma või kasvatada neid sisetingimustes 6–8 nädalat enne istutamist. Tiheda taimestiku saab taimede kärpimisega, mida tehakse kahel korral. Taim ei talu liigniiskust ega ka liigset kuivust. Pikema õitsemise perioodi saavutamiseks tuleks seemned külvata juba veebruaris või märtsis, et taimed piisaval määral ette kasvatada. Parim idanemise temperatuur on 16–18 ºC.
Kahjurid ja haigused.
Tõsiseid haigusi taimel ei esine, kuid taimedele meeldiva niiskuse tõttu võivad taimi mõnevõrra kahjustada teod ja nälkjad, keda niiskus ligi meelitab.
Sakussaare mõis

Sakussaare mõis, ka Sakko mõis (saksa keeles "Sakkosaar") oli Palmse mõisa karjamõis Kadrina kihelkonnas Virumaal., tänapäeva Sakussaare küla lähedal Haljala vallas Lääne-Virumaal.
Soomukse mõis

Soomukse mõis (saksa keeles "Somekos") oli Tõdva-Kõnnu mõisa karjamõis Kadrina kihelkonnas Virumaal., tänapäeva Arbavere küla lähedal Kadrina vallas Lääne-Virumaal.
Uku mõis

Uku mõis (saksa keeles "Ukko") oli Vohnja mõisa karjamõis Kadrina kihelkonnas Virumaal., tänapäeva Uku küla lähedal Kadrina vallas Lääne-Virumaal.
Euroopa Liidu delegatsioon Ameerika Ühendriikides

Euroopa Liidu delegatsioon Ameerika Ühendriikides (inglise keeles "Delegation of the European Union to the United States") on Washingtonis asuv Euroopa Liidu diplomaatiline missioon Ameerika Ühendriikides.
Ka Euroopa Liidu eelkäijatel Euroopa Söe- ja Teraseühendusel ning Euroopa Majandusühendusel olid Washingtonis omad esindused (alates 1954. aastast). 
Septembris 2010 valmis Washingtonis West Endis Euroopa Liidu delegatsiooni Ameerika Ühendriikides uus 11-korruseline esindushoone. Seda käis avamas Euroopa Liidu välisasjade ja julgeolekupoliitika kõrge esindaja ja Euroopa Komisjoni esimene asepresident Catherine Ashton.
Euroopa Liidu delegatsiooni Ameerika Ühendriikides juht on 2019. aastast Euroopa Liidu suursaadik Stáyros Lamprinídis.
Šarscin

Šarscin (transkribeerituna Šarstsin) on agrolinnake (endine küla ja alev) Valgevenes Homieli oblasti Vietka rajoonis, Šarscini külanõukogu halduskeskus. Asula asub oblasti keskusest Homielist 25 ja rajooni keskusest Vietkast 18 kilomeetri kaugusel Soži jõe luha serval.
Asulas on kultuurimaja, raamatukogu, kool ja sidejaoskond.
Ajalugu.
Asula ümbrus on ammuse asustusega. Küla juures asub linnamägi, mis oli kasutusel VII–III sajandi eKr, asulakoht, mis oli asustatud VI–VIII sajandil ja Vana-Vene riigi ajal, kaks varase rauaaja asulakohta ja neoliitikumi asulakoht. Asulat on esmamainitud XV sajandil. Toona kuulus see Minski vojevoodkonda ja Rečyca maakonda. Aastal 1560 oli selle omanik Homieli linnuse rittmeister K. Lenski.
Seoses Poola jagamisega läks Šarscin aastal 1772 Venemaa koosseisu, kus hakkas kuuluma Mogiljovi kubermangu ja Rogatšovi maakonda. Aastal 1784 sai asula alevi staatuse. Aastal 1785 oli see Dernolovitšite valduses. Aastal 1797 avati seal klaasnõusid valmistav vabrik. Aastal 1848 läks asula krahv Mellini valdusse. Aastal 1881 oli Šarscinis magasiait ja kool. Aastal 1897 asusid praeguse asula kohal lisaks alevile ka samanimeline küla ja mõis. Alevis asusid jõesadam, tellisevabrik, kool ja kõrts, külas asusid kool, kirik, magasiait, kruubiveski, kaks tuulikut ja kolm sepikoda, mõisas aga kabel, tuulik ja sepikoda. Aastal 1899 avati asulas viinaköök. Aastal 1911 põles suur osa Šarscinist maha. Samal aastal avati seal postkontor.
Aastal 1926 oli asulas sidejaoskond, lugemissaal ja tarbijate ühistu teeninduspunkt. Samal aastal sai külast samanimelise külanõukogu halduskeskuseks. Aastal 1929 moodustati seal kolhoos, järgmisel aastal avati seal tellisetehas. Oktoobris 1943 lasid karistussalklased maha 17 küla elanikku ja põletasid maha 281 maja (enne sõda oli külas 293 maja). Nõukogude väed vabastasid küla 15. novembril 1943. Sõjas hukkus 149 küla elanikku.
Nyon

Nyon (prantsuse hääldus: [njɔ̃]; vananenud saksa keeles "Neuis" või "Neuss"; vananenud itaalia keeles "Nione", [ˈnjone]) on vald Šveitsi Vaud' kantonis Nyoni ringkonnas. See asub Genfi kesklinnast umbes 25 kilomeetrit kirdes ja alates 1970. aastatest on sellest saanud osa Genfi suurlinnast. See asub Genfi järve kaldal ja on Nyoni ringkonna halduskeskus. Linnas elab 2019. aasta detsembri seisuga 21 452 elanikku
Nyonis asub Euroopa Jalgpalliliidu (UEFA) ja Euroopa Klubide Liidu (ECA) peakorter.
See on ühendatud ülejäänud Šveitsiga maantee A1 ja Arc Lémanique'i raudtee kaudu.
Antonee Robinson

Antonee Robinson (sündinud 8. augustil 1997 Milton Keynesis) on Inglismaal sündinud USA jalgpallur, kes mängib vasakkaitsjana Inglismaa Premier League'i klubis Fulham ja USA jalgpallikoondises.
2008. aastal liitus ta Inglismaa klubi Evertoni noorteakadeemiaga. Evertoni põhimeeskonnas ei mänginud ta kordagi.
Profidebüüdi tegi Robinson hooajal 2017–18 Inglismaa esiliiga klubis Bolton Wanderers, kus ta mängis Evertonist laenul. 2018. aastal läks ta laenule samuti Inglismaa esiliigasse kuuluvasse Wigan Athleticu, kellega sõlmis 2019. aasta juulis püsiva lepingu. 26. novembril 2019 lõi ta mängus Millwalli vastu oma profikarjääri esimese värava.
2020. aasta augustis siirdus ta kahe miljoni naelsterlingi eest Fulhami.
USA jalgpallikoondises tegi Robinson debüüdi 28. mail 2018 sõprusmängus Boliivia vastu.
Tema isa on pärit USA-st New Yorgi osariigist.
Kiirgavus

Kiirgavus (inglise keeles "radiant exitance"), tähis formula_1, on radiomeetrias kiirgusallika pinnaühikult lähtuv kiirgusvoog:
formula_2 
kus formula_3 on pinnalt formula_4 lähtuv kiirgusvoog.
Kiirgavuse mõõtühik on vatt ruutmeetri kohta (W/m2).
Kui kiirgavus on pinna punktides erisugune, kirjeldab seda suurust kiirgusvoo ja pinnaelemendi tuletiste jagatis:
formula_5 
kus formula_6 on antud punkti sisaldavalt lõpmata väikeselt pinnaelemendilt formula_7 lähtuv kiirgusvoog.
Kiirgavust võib vaadelda ka kui energiat formula_8 mis ajaühikus formula_9 pinnaelemendilt kiirgusega üle kandub:
formula_10 
"Märkus". Kui vaatluse all on ainult radiometrilised suurused, siis kiirgavuse ja kiirgusvoo tähistes indeksit e (ingl "energetic") ei kasutata.
Kiirgavusele kui radiomeetrilisele suurusele vastab fotomeetrias valguskiirgavus.
Valguskiirgavus

Valguskiirgavus (tähis formula_1) on fotomeetrias valgusallika pinnaühikult kiirguv valgusvoog:
formula_2 
kus formula_3 on pinnalt formula_4 kiirguv valgusvoog.
Kiirgavuse mõõtühik on luumen ruutmeetri kohta (lm/m2).
Kui valguskiirgavus on pinna punktides erisugune, kirjeldab seda suurust valgusvoo ja pinnaelemendi tuletiste jagatis:
formula_5 
kus formula_6 on antud punkti sisaldavalt lõpmata väikeselt pinnaelemendilt formula_7 kiirguv valgusvoog.
"Märkus". Kui vaatluse all on ainult fotometrilised suurused, siis valguskiirgavuse ja valgusvoo tähistes indeksit v (ingl "visual") ei kasutata.
Valguskiirgavusele kui fotomeetrilisele suurusele vastab radiomeetrias kiirgavus.
Säritus

Säritus (inglise keeles "radiant exposure"), tähis formula_1, on radiomeetrias vastuvõetud kiirgusenergia pindtihedus:
formula_2 
kus formula_3 on pinnale formula_4 langev kiirgusenergia.
Särituse mõõtühik on džaul ruutmeetri kohta (J/m2).
Kui säritus on pinna punktides erisugune, kirjeldab seda suurust valgushulga ja pinnaelemendi tuletiste jagatis:
formula_5 
kus formula_6 on antud punkti sisaldavale lõpmata väikesele pinnaelemendile formula_7 langev kiirgusenergia.
Säritust võib vaadelda ka kui kiiritustiheduse formula_8 integraali üle antud ajavahemiku formula_9:
formula_10
Seega muutumatu kiiritustiheduse korral formula_11.
"Märkus". Kui vaatluse all on ainult radiometrilised suurused, siis särituse tähises indeksit e (ingl "energetic") ei kasutata.
Säritusele kui radiomeetrilisele suurusele vastab fotomeetrias valgussäritus.
Tour Michelet

Tour Michelet on 127 meetri kõrgune büroopindadega pilvelõhkuja, mis asub Pariisi kõrghoonestatud ärikeskuses La Défense'is. Hoone aadress on 24 Cours Michelet.
Hoone valmis 1985. aastal ja oli sel ajal piirkonnas kõrguselt üheksas. Sel on 34 korrust ja 77 750 m² põrandapinda.
Illan Meslier

Illan Stéphane Meslier (sündinud 2. märtsil 2000 Lorient's) on Prantsusmaa jalgpallur, kes mängib väravavahina Inglismaa Premier League'i klubis Leeds United.
Ta alustas klubikarjääri kodulinna klubis FC Lorient. Klubi põhimeeskonnas debüteeris ta Prantsusmaa esiliigas hooajal 2018–19..
2019. aasta augustis läks ta Lorient'st laenule Leeds Unitedi. Klubi põhimeeskonnas debüteeris ta 6. jaanuaril 2020 karikamängus Arsenali vastu. Inglismaa esiliigas debüteeris ta 29. veebruaril 2020 mängus Hull City vastu. 2020. aasta juulis sõlmis Meslier Leeds Unitedi püsiva kolmeaastase lepingu. Inglismaa kõrgliigas tegi ta debüüdi 12. septembril 2020 valitseva Inglismaa meistri Liverpooli vastu. 2021. aasta veebruaris sai Meslier Inglismaa kõrgliigas esimeseks alla 21-aastaseks väravavahiks, kes on saanud kirja kaheksa nullimängu.
Kasvava puu laasimine

Kasvava puu laasimine võetakse selleks ette, et nii surnud kui elusaid oksi eemaldades parandada puidu kvaliteeti – suureneb puidu tihedus, väheneb keerdkasv, koondelisus ja oksakohtade arv. Sellise laasimise võimalikud puudused on vaigupesad, koorearmid, lehtpuudel vesivõsude teke, vastvõtlikkus seenhaigustele, põdrakahjustused ja laasimata okste läbimõõdu suurenemine. Eestis tasub püstilaasimiseks valida peamiselt mänd, kuusk ja kask, kuid otstarbekas võib olla ka väärislehtpuude saare ja tamme laasimine. Eluspuude laasimiseks valitakse isendid, mille rinnasdiameeter on 5–12 sentimeetrit ja vastavalt etapile (ühe- või kaheetapilisel laasimisel) 2–3 meetri kõrgusel ja ligi kuue aasta pärast kuni kuue meetri kõrgusel. Lõigatakse võimalikult tüve lähedalt, et haavad kiiremini kinni kasvaks.
Laasimise aeg on valdavalt hilistalv, aga ka varakevad või sügis, männil kuivanud oksi eemaldades ja noortes puistutes aasta läbi, noortes kuusikutes samuti.
Tööriistadeks on vastavalt vajadusele tavaline kaigas, kiin, harvem ka oksasaag, samuti teleskoopvarrega mootorsaag. Eelistatuimad on oksakäärid või teleskoopvarrega universaallõikur.
Nühkimiskahjustus

Nühkimiskahjustus tekib puude või teiste objektide hõõrdumisel vastu kahjustatavat puud.
Ülehiinalise Rahvaesindajate Kogu Alalise Komitee esimees

Ülehiinalise Rahvaesindajate Kogu Alalise Komitee esimees on ametnik, kes juhatab Riikliku Rahvakongressi Alalist Komiteed, Hiina Rahvavabariigi kõrgeimat seadusandlikku kogu. Alates 17. märtsist 2018 on ametis Li Zhanshu.
Aastatel 1998–2013 oli RRKAK esimees Hiina võimuhierarhias teisel kohal, kuna Li Peng ei saanud 1998. aastal kolmandat ametiaega peaminister olla. Hiljem oli RRKAK esimees pärast Kommunistliku Partei peasekretäri ja riigi presidenti hierarhias kolmas. Peaminister Li Keqiangi ajal on RRKAK esimees langenud hierarhias neljandaks. Asetus võimuhierarhias ei peegelda tingimata tegelikkust, mis sõltub suuresti ametis olevatest isikutest.
Volitused.
Alates 1982. aastast võivad RRKAK esimehel Hiina Rahvavabariigi põhiseadusega tekkida laialdased volitused. Arikkel 84 järgi hakkab RRKAK esimees täitma riigi presidendi kohuseid, kui nii president kui asepresident peaksid olema võimetud oma ülesandeid täitma ning Riiklik Rahvakongress ei suuda aegsasti asendajat valida.
Aastatel 1975–1983 oli RRKAK esimees Hiina Rahvavabariigi riigipea, kuna presidendi institutsioon puudus 1975. aasta põhiseadusest. Teoreetiliselt oli 1989. aasta Tian'anmeni meeleavalduste ajal toonasel RRKAK esimehel Wan Lil võimalik kokku kutsuda RRK erakorraline istung ning olukord põhiseaduspäraselt lahendada. Tegelikult oli Wani liikumisvabadust piiratud ning ta oli tol hetkel hambutu.
Esimeeste loend.
 Riigipea (1975. ja 1978. aasta põhiseaduste järgi)
Mao Zedongi administratsioon
Deng Xiaopingi administratsioon
Jiang Zemini administratsioonHu Jintao administratsioon
Xi Jinpingi administratsioon
Logistikapataljoni teenetemärk

Toetuse väejuhatuse logistikapataljoni väljaantava rinnamärgi on asutanud Kaitseväe juhataja 13. märtsil 1996. Rinnamärk oli algupäraselt kutsemärk tehnika ja õppetöö alal.
Tänapäeval antakse seda rinnamärki välja silmapaistva ja eeskujuliku teenistuse eest Logistikapataljonis.
Et rinnamärgi asutamise ajal kandis struktuuriüksus nimetust Kaitsejõudude peastaabi Autokompanii, siis kutsutakse seda rinnamärki ka tänapäeval tema ajaloolise nimetusega autokompanii rinnamärgiks.
Rinnamärgi kandmise õigust võib anda kaitseväe teenistujatele, kes on teeninud toetuse väejuhatuse logistikapataljonis vähemalt kaks aastat.
Põhikirja järgi võib rinnamärki anda ka kiiduväärt teenistuse eest üleajateenijatele, kes on toetuse väejuhatuse logistikapataljonis teeninud vähemalt kolm aastat ning ajateenijatele, kes on tõestanud oma erialast püüdlust ja häid õpitulemusi.
Viini murrak

Viini murrak (baieri keeles "Weanarisch" või "Weanerisch", saksa keeles "Wienerisch") on Austria pealinnas Viinis ja selle ümbruskonnas kõneldav linnamurrak, mida loetakse Kesk-Baieri murde hulka. See erineb saksa kirjakeelest sõnavara, grammatika ja häälduse poolest. Isegi Alam-Austrias, linna ümbritseval liidumaal, ei kasutata paljusid selle väljendeid, kaugemal läänes aga ei mõisteta neid sageli üldse.
Luke Ayling

Luke David Ayling (sündinud 25. augustil 1991 Londonis) on Inglismaa jalgpallur, kes mängib kaitsjana Inglismaa Premier League'i klubis Leeds United.
1999. aastal liitus ta Arsenali noorteakadeemiaga. 2009. aasta juulis sõlmis ta klubiga esimese profilepingu, kuid klubi põhimeeskonnas ei mänginud ta kordagi. Profidebüüdi tegi ta hooaja 2009–10 teises pooles Inglismaa tugevuselt kolmanda liiga klubis Yeovil Town, kus ta mängis algselt Arsenalist laenul. 2010. aasta juunis sõlmis ta Yeovil Towniga püsiva lepingu. Hooajal 2013–14 mängis ta Yeowvil Towniga Inglismaa esiliigas.
Aastatel 2014–2016 mängis ta Bristol Citys. Hooajal 2014–15 võitis ta Bristol Cityga Inglismaa tugevuselt kolmanda liiga. Alates hooajast 2016–17 mängib Ayling Leeds Unitedis. Hooajal 2019–20 võitis ta Leeds Unitediga Inglismaa esiliiga. Samal hooajal valiti ta Inglismaa esiliiga sümboolsesse koosseisu ja fännide poolt liiga hooaja parimaks mängijaks.
Kalvin Phillips

Kalvin Mark Phillips (sündinud 2. detsembril 1995 Leedsis) on Inglismaa jalgpallur, kes mängib poolkaitsjana Inglismaa Premier League'i klubis West Ham United ja Inglismaa jalgpallikoondises.
Ta on mänginud Leeds Unitedis kogu oma profikarjääri jooksul. Leeds Unitediga liitus ta 2010. aastal. Esimese profilepingu sõlmis ta klubiga 2014. aasta suvel. Klubi põhimeeskonnas debüteeris ta Inglismaa esiliigas 6. aprillil 2015 mängus Wolverhampton Wanderersi vastu. Järgmises liigamängus Cardiff City vastu 11. aprillil avas Phillips oma väravaarve. Hooajal 2019–20 võitis ta Leeds Unitediga Inglismaa esiliiga. Samal hooajal valiti Phillips Inglismaa esiliiga hooaja sümboolsesse koosseisu.
Phillips liitus 2022. aasta suvel ligi 49 miljoni euro eest Manchester City jalgpalliklubiga. Hooajal 2022/23 tuli ta klubiga Inglismaa meistriks, Inglismaa karikavõitjaks ja UEFA Meistrite Liiga võitjaks, kuid kogu hooaja jooksul pääses Phillips Manchester City meeskonnas väljakule vaid 21 mängus, millest 12 Inglismaa kõrgliigas. 2024. aasta jaanuaris läks ta kuni hooaja lõpuni laenule West Ham Unitedi.
Inglismaa jalgpallikoondises tegi Phillips debüüdi 8. septembril 2020 UEFA Rahvuste Liiga mängus Taani vastu. Koondisekarjääri esimese värava lõi ta 19. juunil 2023 EM-i valikmängus Põhja-Makedoonia vastu. Ta on kuulunud Inglismaa koondisse 2021. aasta Euroopa meistrivõistlustel ja 2022. aasta maailmameistrivõistlustel.
Tyler Roberts

Tyler D'Whyte Roberts (sündinud 12. jaanuaril 1999 Gloucesteris) on Inglismaal sündinud Walesi jalgpallur, kes mängib ründaja, äärepoolkaitsja või ründava poolkaitsjana Inglismaa esiliigaklubis Queens Park Rangers ja Walesi jalgpallikoondises.
2006. aastal liitus ta West Bromwich Albioni noorteakadeemiaga. Klubi põhimeeskonnas debüteeris ta 15. mail 2016 Inglismaa kõrgliiga hooaja viimases mängus Liverpooli vastu, mis jäi küll Robertsi ainsaks mänguks West Bromwich Albioni põhimeeskonnas.
Hooajal 2016–17 mängis ta West Bromwich Albionist laenul Inglismaa tugevuselt kolmanda liiga klubides Oxford United ja Shrewsbury Town. Hooajal 2017–18 mängis ta laenul samuti Inglismaa tugevuselt kolmanda liiga klubis Walsall.
2018. aasta jaanuaris liitus ta Leeds Unitediga. Hooajal 2019–20 võitis ta klubiga Inglismaa esiliiga. 2022. aasta juulis läks ta Leeds Unitedist laenule Queens Park Rangersisse.
Walesi jalgpallikoondises tegi Roberts debüüdi 6. septembril 2018 UEFA Rahvuste Liiga mängus Iirimaa vastu. Ta kuulus Walesi koondisse 2021. aasta Euroopa meistrivõistlustel.
Raphinha

Raphael Dias Belloli (tuntud lihtsalt kui Raphinha; sündinud 14. detsembril 1996 Porto Alegres) on Brasiilia jalgpallur, kes mängib ründajana Hispaania Primera Divisióni klubis FC Barcelona ja Brasiilia jalgpallikoondises.
Ta alustas klubikarjääri Brasiilia klubis Avaí, kuid klubi põhimeeskonnas ta liigadebüüti ei teinud.
2016. aasta veebruaris sõlmis ta lepingu Portugali kõrgliiga klubiga Vitória Guimarães. Hooajal 2015–16 mängis ta põhiliselt klubi reservmeeskonnas Portugali esiliigas, kus lõi viis väravat. Portugali kõrgliigas tegi ta debüüdi 13. märtsil 2015 mängus Paços de Ferreira vastu. Järgmisel hooajal kindlustas ta koha Vitória Guimarãesi põhimeeskonnas. Esimese värava Portugali kõrgliigas lõi ta 20. augustil 2016 mängus C.S. Marítimo vastu. Hooajal 2017–18 lõi Raphinha Portugali kõrgliigas 15 väravat.
2018. aasta mais siirdus ta Portugali suurklubisse Lissaboni Sporting.
2019. aasta septembris siirdus ta 21 miljoni euro eest Prantsusmaa kõrgliiga klubisse Rennesi Stade. Raphinha oli klubi ajaloo suurim ost. Esimese värava Prantsusmaa kõrgliigas lõi ta 10. novembril 2019 penaltist Amiensi vastu. Hooajal 2019–20 lõi ta Prantsusmaa kõrgliigas kokku viis väravat.
2020. aasta oktoobris suundus ta umbes 17 miljoni naelsterlingi eest Leeds Unitedi, kellega sõlmis nelja-aastase lepingu.
Brasiilia jalgpallikoondises tegi Raphinha debüüdi 8. oktoobril 2021 MM-i valikmängus Venezuela vastu. Koondisekarjääri kaks esimest väravat lõi ta nädal aega hiljem mängus Uruguay vastu.
Ta liitus 2022. aasta suvel ligi 58 miljoni euro eest Hispaania klubiga FC Barcelona.
Erakorraline ja täievoliline suursaadik (Armeenia)

Erakorraline ja täievoliline suursaadik (armeenia keeles "արտակարգ և լիազոր դեսպան"), ka Armeenia Vabariigi erakorraline ja täievoliline suursaadik ("Հայաստանի Հանրապետության արտակարգ և լիազոր դեսպան"), on kõrgeim diplomaatiline teenistusaste Armeenia Vabariigis, erakorraline ja täievoliline suursaadik, mida diplomaadile võib anda Armeenia Vabariigi president. 
Diplomaatilised teenistusastmed seati Armeenias sisse 1992. aastal (teenistusastmete tabelis on erakorralise ja täievolilise suursaadikust järgmine madalam teenistusaste erakorraline ja täievoliline minister).
Erakorralise ja täievolilise suursaadiku teenistusastme saanud diplomaate.
Kõrgeima teenistusastme on teiste seas saanud ka Vahan Phaphazjan (välisminister 1993–1996), Zohrab Mnatshakanjan (välisminister 2018–2020) ja praegune Armeenia välisminister Ara Ajvazjan.
EN 15038

EN 15038:2006 on Euroopa Standardikomitee (CEN) 2006. aastal avaldatud standard, mis esitas kvaliteedinõudmised tõlketeenusele. Standard seadis kindlad nõuded tõlketeenuse osutajale tehniliste ressursside, tööjõu, kvaliteedi- ja projektijuhtimise, lepingute põhitingimuste ja teenuse osutamise korra kohta. 2015. aastal võttis CEN standardi tagasi ja võttis Euroopa tõlkestandardina kasutusele standardi ISO 17100.
Spetsiaalselt tõlketööstusele suunatud kvaliteedistandard koostati, kuna kvaliteedijuhtimise standard ISO 9001 ei käsitlenud selliseid tõlkepõhiseid protsesse, mida paljud tõlkijad peavad kvaliteeditulemuste määramisel oluliseks.
Tööjõu osas on standardis EN 15038 nõudmised tõlkija tekstilise ja keelelise pädevuse, tõlkimispädevuse, infotöötlusoskuse, kultuurilise ja tehnilise pädevuse osas. Eelduseks, et inimene saaks tõlkijana tegutseda, peab tal olema vähemalt üks järgnevatest pädevustest:
Kapi jänes

Kapi jänes ("Lepus capensis") on jänese perekonda kuuluv liik. 
Leviala.
Kapi jänese areaal ulatub Aafrikast Indiani.
Kehaehitus.
Kapi jänes on tüüpiline jänes: tal on arenenud jalad jooksmiseks ja hüppamiseks ning suured silmad ja kõrvad ümbruse seiramiseks. 
Silma ümber on tavaliselt valge rõngas.
Karvkate on peenike ja pehme. Selle värvus varieerub helepruunist punakani ja liivahallini.
Imetaja kohta ebatavalisel kombel on emane isasest suurem (sooline dimorfism).
Elupaigad.
Kapi jänes elab makjas, rohtlas, veldis, kõrbes ja poolkõrbes, samuti Etioopia mägismaal (näiteks Dogu'a Tembienis).
Ökoloogia.
Kapi jänes on öise eluviisiga taimtoiduline loom. Ta sööb rohtu ja põõsaid. Nagu jäneslaste seas tavaline, sööb ta oma väljaheiteid, et seedimise aega pikendada ja saada toitaineid mikroobidelt (koprofaagia). 
Nagu teisedki jänesed, kasvavad nad kiiresti.
Ainuke kiskja, kes suudab kapi jänese joostes kinni püüda, on gepard. Kõik teised, kes kapi jäneste peale jahti peavad, on varitsevad kiskjad või oportunistlikud kiskjad, näiteks leopard, karakal ja tumeselg-šaakal. 
Paljunemine.
Tiinus kestab 42 ööpäeva.
Aastas sünnib ühel emasel kuni 4 pesakonda, ühes pesakonnas on 1–3 poega. 
Nagu kõigil jänestel (erinevalt küülikutest), on pojad pesahülgajad: nad sünnivad, silmad lahti, ja suudavad varsti pärast sündi liikuda.
Rafael Santos Borré

Rafael Santos Borré Maury (sündinud 15. septembril 1995 Barranquillas) on Colombia jalgpallur, kes mängib ründajana Brasiilia kõrgliigaklubis Internacional ja Colombia jalgpallikoondises.
Ta alustas klubikarjääri Colombia klubis Deportivo Cali, mille meeskonnas debüteeris ta Colombia kõrgliigas 2013. aasta lõpus.
2015. aasta augustis sõlmis ta lepingu Hispaania klubiga Madridi Atlético, kuid klubi põhimeeskonnas ei mänginud ta kordagi ning oli 2015–2016 laenul Calis ja 2016–2017 Hispaania kõrgliigaklubis Villarreal. Hispaania kõrgliigas lõi ta oma kaks ainsat väravat 1. märtsil 2017 mängus Osasuna vastu.
2017. aasta augustis liitus Borré Argentina kõrgliigaklubiga River Plate. 2018. aastal võitis ta River Plate'iga Lõuna-Ameerika klubide meistrisarja Copa Libertadorese.
2021. aasta juulis siirdus ta Saksamaa kõrgliigaklubisse Frankfurdi Eintracht. Hooajal 2021/22 lõi ta Saksamaa kõrgliigas kaheksa väravat, kuid see jäi ka tema edukaimaks hooajaks Saksamaal. Hooajal 2023/24 oli ta laenul Saksamaa kõrgliigaklubis Bremeni Werder.
2024. aasta jaanuaris sõlmis ta viieaastase lepingu Internacionaliga.
2015. aastal saavutas Borré Argentina kuni 20-aastaste koondisega Lõuna-Ameerika omavanuste meistrivõistlustel teise koha ja osales koondisega sama aasta juunioride maailmameistrivõistlustel. Colombia jalgpallikoondises tegi ta debüüdi 6. septembril 2019 sõprusmängus Brasiilia vastu. Ta kuulus Colombia koondisse 2021. aasta Copa Américal.
Vaade eikusagilt

"Vaade eikusagilt" ("The View from Nowhere") on Thomas Nageli filosoofiline raamat. 
See ilmus algselt 1986. aastal Oxford University Pressi väljaandel (ISBN 0195056442). Eesti keeles ilmus see 2015 Märt Väljataga tõlkes ja koos tõlkija järelsõnaga EKSA väljaandel. 
Kokkuvõte.
Sissejuhatus.
Raamat räägib sellest, kuidas ühitada maailmas oleva ühe inimese vaatekoht objektiivse vaatekohaga samale maailmale, mis hõlmab ka seda inimest ja tema vaatekohta. See probleem on iga olendi ees, kes tahab ja suudab ületada oma üksikvaatepunkti ja mõelda maailmast tervikuna. Probleemil on mitu tahku. Raskus tekib nii elus kui ka mõtlemises. See on kõige fundamentaalsem probleem moraali, teadmise, vabaduse, mina ning vaimu ja füüsilise maailma vahelise suhte kohta. See, kuidas me sellele reageerime või ei reageeri, määrab sisuliselt meie arusaama maailmast ja iseendast ning meie suhtumise oma elusse, tegudesse ja suhetesse teistega. Autor jälgib seda motiivi mitmes filosoofilises probleemis, lootes pakkuda käsitust, mis ka teiste meelest on loomulik. Kui õnnestuks öelda, kuidas sisemine ja väline vaatekoht on seotud, kuidas kumbagi saab teisega kohandada ning kuidas iga inimese mõtlemine ja teod alluvad neile mõlemale koos, siis oleks olemas maailmapilt. Nagel sellele ei pretendeeri. Ta väidab muu hulgas, et elu ja maailma väga ühtne käsitus viib sageli filosoofiliste vigadeni – väärade reduktsioonideni või reaalsuse mingi osa tunnistamisest keeldumiseni. Ta pakub viisi, kuidas maailmale vaadata ja selles elada, mis on kohane keerukatele olenditele, kellel ei ole loomulikult ühtset vaatekohta. Selleks püüab ta kaht vaatekohta kõrvutada, et neid ühendada, kus see on võimalik, ja tunnistada selle võimatust, kus mitte. Tahtmine subjektiivset vaatekohta ületada on ühtaegu loov ja hävitav jõud. See on Nageli meelest loomulik vaateviis, ja see hõlmab ka vaatekohtade vahelisi konflikte ning ebamugavust, mida tekitavad nende ületamise raskused. Mõned viisid näiteks vabadusest, teadmisest ja elu mõttest hämmelduda tunduvad olevad taibukamad kui väidetavad lahendused neile probleemidele. Hämmeldus ei tule keele ega mõtlemise väärkasutusest, ja pole lootust puhtusele Immanuel Kanti või Ludwig Wittgensteini vaimus, kui me sellest hoidume. Objektiivsus on arusaamise meetod. Esmases mõttes objektiivsed on uskumused ja hoiakud. Alles teisaselt nimetatakse objektiivseteks tõdesid. Selleks et mingist elu või maailma tahust objektiivsemalt aru saada, astume oma algsest vaatest sellele sammu tagasi ning kujundame uue vaate, mille objekt on too vaade ja selle suhe maailmaga. Me paigutame end seega selle maailma sisse, millest on tarvis aru saada.